ट्रिटन र केयू सेमिफाइनलमा
ट्रिटन कलेज र काठमाडौं विश्वविद्यालय (केयू) बिहीबार गोल्डेनगेट कलेज क्रिकेट लिगको सेमिफाइनल पुगेका छन् । समूहको आ–आफ्नो अन्तिम खेलमा जित हात पारी दुवै टोलीले अन्तिम चारमा स्थान पक्का गरेका हुन् ।
काठमाडौँ — ट्रिटन कलेज र काठमाडौं विश्वविद्यालय (केयू) बिहीबार गोल्डेनगेट कलेज क्रिकेट लिगको सेमिफाइनल पुगेका छन् । समूहको आ–आफ्नो अन्तिम खेलमा जित हात पारी दुवै टोलीले अन्तिम चारमा स्थान पक्का गरेका हुन् ।अर्किड कलेजलाई ४४ रनले पराजित गर्दै ट्रिटन समूह ‘ए’ को शीर्षस्थानमा रह्यो । टस जितेको ट्रिटनले २० ओभरमा ५ विकेट गुमाएर १ सय ४२ रन बनायो । आदिल खान र प्रदीप ऐरीले ७४ रनको साझेदारी गरेपछि ट्रिटनले बलियो स्कोर बनायो । ओपनरद्वय विनोद भण्डारी ११ र कप्तान कृष्णसिंह नेगी ३ रनमा आउट भएपछि आदिल र प्रदीप जमेका थिए । प्रदीपले ४८ बलमा ४ चौकासहित ३७ रन जोडे । म्यान अफ द म्याच आदिलले ४९ रन बनाउनेक्रममा ३६ बल खेल्दै ४ चौका र १ छक्का प्रहार गरे । अरुण ऐरी ९ र विक्रम सोब ११ रन नटआउट रहे । अर्किडका विज्ञान गौतमले २, चन्द्रकान्त पौडेल र विजय विष्टले १–१ विकेट लिए ।जवाफमा अर्किडले ९ विकेट गुमाई ९८ रनमात्र बनाउन सक्यो । प्रवेश खड्काले २५ रन जोड्नुबाहेक अन्यले लामो इनिङ्स खेल्न सकेनन् । ओपनर दीपक बोहरा र महेश खत्रीले समान १३ रन जोडे । ट्रिटनका सबैले बलिङ गर्दै सात बलरले विकेट आफ्नो नाममा लेखाए । दोस्रो खेलमा इशान पाण्डेले उत्कृष्ट अलराउन्ड प्रदर्शन गरेपछि केयूले त्रिचन्द्र कलेजलाई १९ रनले हरायो । टस जितेको केयूले ३ विकेटको क्षतिमा १ सय ५२ रन जोड्यो । ओपनरद्वय रविन जोशी र प्रवीण रिजालले ५० रनको साझेदारी गरेपछि केयूले राम्रो सुरुआत पायो । रविनले २८ बलमा २९ र सोनु देवकोटाले १६ रन जोडे । अर्का ओपनर प्रवीणले लगातार दोस्रो अर्धशतक बनाउने क्रममा ४९ बलमा ४ चौका र १ छक्कासहित ५१ रन बनाए । कप्तान इशान पाण्डेले इनिङ्सको अन्त्यतिर आक्रामक ब्याटिङ गर्दै ३० बलमा ४ चौका र १ छक्कासहित नटआउट ४७ रन जोडे । इशान र प्रवीणले तेस्रो विकेटमा ६० रनको साझेदारी गरे । त्रिचन्द्रबाट तीनै विकेट दिलीप नाथले लिए ।त्रिचन्द्र १९.३ ओभरमा १ सय २४ रनमा अलआउट भयो । पूरन बिकले ४७ र प्रज्वल शाहीले ३३ रन जोडे । प्रज्वलले २५ बलमा ३ चौका र २ छक्का तथा पूरनले ४० बल सामना गर्दै ४ चौका र १ छक्का प्रहार गरे ।ओपनरद्वय दिलीप ११ र आयुष्मन बम ७ रनमा पेभेलियन फर्के । सोहन यादव १६, इर्शाद अहमद ४ र सागर भण्डारी ३ रनमा आउट भए । केयूका रुपेश श्रीवास्तवले ४, इशान र सागर शर्माले २–२ तथा सोमु र नवीन यादवले १–१ विकेट हात पारे ।